
Περιστέρι, 20/10/26
ΔΕΛΤΙΟ ΤΥΠΟΥ
Σύσκεψη του Συντονιστικού Φορέων Περιστερίου ενάντια στον πόλεμο
Αντιπολεμική συγκέντρωση 

Παρασκευή 30/10/26, 6.30μμ Πλατεία Δημαρχείου, Περιστέρι
Σε μια περίοδο όπου οι εξελίξεις τρέχουν με ιλιγγιώδεις ρυθμούς και τα σύννεφα του πολέμου πυκνώνουν στην ευρύτερη περιοχή και στη χώρα μας, εκπρόσωποι των φορέων που συγκροτούν το Συντονιστικό Φορέων Περιστερίου ενάντια στον πόλεμο προχώρησαν σε σύσκεψη την Παρασκευή 16/10/26 έπειτα από κάλεσμα της Ένωσης Γονέων Περιστερίου. Στο κάλεσμα ανταποκρίθηκαν  ο Σύλλογος Εκπαιδευτικών Πρωτοβάθμιας Εκπαίδευσης «Έλλη Αλεξίου», η Α’ ΕΛΜΕ Δυτικής Αθήνας - Περιστέρι, η Ένωση ΕΒΕ Περιστερίου, ο Σύλλογος Δημοκρατικών Γυναικών Περιστερίου (μέλος ΟΓΕ) το Σωματείο Συνταξιούχων ΙΚΑ Περιστερίου, η Ένωση Συνταξιούχων ΟΑΕΕ Αθηνών και Περιχώρων Παράρτημα Περιστερίου και ο Σύνδεσμος Πολιτικών Συνταξιούχων Δημοσίων Υπαλλήλων Δυτικής Αττικής. 

Στη συζήτηση αναδείχτηκαν οι τεράστιες συνέπειες που πληρώνουν εργαζόμενοι, αυτοπασχολούμενοι, συνταξιούχοι και νεολαία από την πολεμική οικονομία και την εμπλοκή της χώρας μας στον πόλεμο. Η ενεργειακή φτώχεια, οι συνεχείς ανατιμήσεις, η ακρίβεια, τα πανάκριβα ενοίκια και στεγαστικά δάνεια, τα κενά σε εκπαιδευτικούς ,τα γερασμένα σχολικά κτίρια και οι ασυντήρητες υποδομές, τα εργατικά ατυχήματα και εργοδοτικά εγκλήματα, οι φονικές πυρκαγιές και πλημμύρες, η τραγική κατάσταση που έχει διαμορφωθεί στις δημόσιες δομές υγείας και στα νοσοκομεία, οι χαμηλοί μισθοί και συντάξεις σε αντίθεση με τα δεκάδες δις ευρώ που δαπανώνται για πολεμικούς εξοπλισμούς και στρατιωτικές συμμαχίες και αποστολές αναδεικνύουν με τον πιο καθαρό τρόπο πως όταν μας λένε κυβέρνηση και βολική αντιπολίτευση ότι λεφτά δεν υπάρχουν πέρα από τα δημοσιονομικά όρια, εννοούν πως λεφτά δεν υπάρχουν για τις λαϊκές ανάγκες.
Σε αυτές τις συνθήκες δεν μπορεί να υπάρξει καμία αναμονή. Βάζουμε τώρα στο προσκήνιο τη διεκδίκηση των δικών μας αναγκών. Με το σύνθημα «Δώστε λεφτά για μισθούς – Παιδεία – Υγεία. Καμιά θυσία για τους πολέμους και τα κέρδη τους!» ενώνουμε την Παρασκευή 30/10/26 στις 6.30μμ στην Πλατεία Δημαρχείου (Δημοκρατίας) Περιστερίου τη φωνή μας με τους λιμενεργάτες από πάνω από 100 λιμάνια, από 4 Ηπείρους που διατρανώνουν «Οι λιμενεργάτες δε δουλεύουν για τον πόλεμο».

Καλούμε όλα τα εργατικά σωματεία, τους μαζικούς φορείς Περιστερίου, Αιγάλεω, Χαϊδαρίου, Αγίας Βαρβάρας σε μαζική συμμετοχή στη συγκέντρωση, αναδεικνύοντας τα δικά τους αιτήματα και πλαίσια πάλης.
«Δώστε λεφτά για μισθούς – Παιδεία – Υγεία. Καμιά θυσία για τους πολέμους και τα κέρδη τους!»
